b'\n_START_ARTICLE_\nVeliki trg, Bruselj\n_START_SECTION_\nZgodnje obdobje\n_START_PARAGRAPH_\nV 10. stoletju je Karel, vojvoda spodnje Lorene, zgradil trdnjavo na otoku Saint-G\xc3\xa9ry, najbolj oddaljeni celinski to\xc4\x8dki, do katere je bila reka Senne (Zenne) \xc5\xa1e vedno plovna. To je bil zametek Bruslja. Do konca 11. stoletja je bila v bli\xc5\xbeini trdnjave na odprtem prostoru, ki je bil obkro\xc5\xbeen z osu\xc5\xa1enim mo\xc4\x8dvirjem, odprta tr\xc5\xbenica. Trg se je imenoval Nedermerckt (Spodnji trg). _NEWLINE_Trg se je verjetno razvil pribli\xc5\xbeno isto\xc4\x8dasno z gospodarskim razvojem mesta. Dokument iz leta 1174 omenja Spodnji trg (latinsko forum inferius), ki je bil nedale\xc4\x8d od pristani\xc5\xa1\xc4\x8da na reki Senne. Trg je bil dobro ume\xc5\xa1\xc4\x8den vzdol\xc5\xbe nasipa (nizozemsko Steenweg), pomembne gospodarske ceste, ki je povezovala napredne regije Porenja in grofijo Flandrijo._NEWLINE_V za\xc4\x8detku 13. stoletja so na severnem robu Velikega trga zgradili tri notranje trge; mesni trg, trg s kruhom in trg s tekstilom. Te stavbe, ki so pripadale brabantskemu vojvodi, so omogo\xc4\x8dile, da so se izdelki lahko prodajali tudi v slabem vremenu, vojvodi pa so omogo\xc4\x8dale sledenje skladi\xc5\xa1\xc4\x8denja in prodaje blaga zaradi pobiranja davkov. Trg so obkro\xc5\xbeale druge lesene ali kamnite stavbe.\n_START_SECTION_\nVzpon in pomen\n_START_PARAGRAPH_\nIzbolj\xc5\xa1ave Velikega trga od 14. stoletja dalje so pove\xc4\x8devale pomembnost lokalnih trgovcev in obrtnikov v odnosu do plemstva. Vojvoda je nadzor nad mlini in trgovino prenesel na lokalne oblasti. Mesto Bruselj je imelo tako kot sosednji mesti Mechelen in Leuven veliko pokrito tekstilno tr\xc5\xbenico ju\xc5\xbeno od trga. Na tej to\xc4\x8dki je bil trg \xc5\xa1e vedno naklju\xc4\x8dno postavljen, zgradbe vzdol\xc5\xbe robov pa so imele pestro zapletenost vrtov in nepravilnih dodatkov. Mesto je razlastilo in poru\xc5\xa1ilo \xc5\xa1tevilne stavbe, ki so ovirale Veliki trg in uradno dolo\xc4\x8dale robove trga._NEWLINE_Mestna hi\xc5\xa1a je bila zgrajena na ju\xc5\xbeni strani trga med letoma 1401 in 1455, Veliki trg pa je postal sede\xc5\xbe ob\xc4\x8dinske oblasti. Imela je stolp, visok 96 metrov s 4 metre visokim kipom svetega Mihaela, ki ubija zmaja. Nasproti temu simbolu ob\xc4\x8dinske mo\xc4\x8di je od 1504 do 1536 brabantski vojvoda zgradil veliko stavbo kot simbol vojvode in postala je znana kot Kraljeva hi\xc5\xa1a (srednjenizozemsko Conincxhuys), \xc4\x8deprav noben kralj ni nikoli \xc5\xbeivel v njej. Zgrajena je bila tam, kjer sta bila sprva trg tkanin in kruha. V franco\xc5\xa1\xc4\x8dini je \xc5\xa1e vedno Kraljeva hi\xc5\xa1a, v nizozem\xc5\xa1\xc4\x8dini pa se \xc5\xa1e naprej imenuje Pekovska hi\xc5\xa1a (Broodhuis) po trgu, na katerem je bila zgrajena. S\xc4\x8dasoma so bogati trgovci in \xc4\x8dedalje mo\xc4\x8dnej\xc5\xa1i Bruselj zgradili veliko hi\xc5\xa1 okrog roba trga._NEWLINE_Veliki trg je bil pri\xc4\x8da \xc5\xa1tevilnim tragi\xc4\x8dnim dogodkom. Leta 1523 je inkvizicija na trgu za\xc5\xbegala prva protestantska mu\xc4\x8denca: Henrika Voesa in Jeana van Eschna. 40 let kasneje so pred njo obglavili grofa Lamorala Egmontskega in Filipa de Montmorencyja, grofa Hornskega, ki sta nasprotovala politiki kralja Filipa II. v \xc5\xa0panski Nizozemski. To je spro\xc5\xbeilo za\xc4\x8detek oboro\xc5\xbeenega upora proti \xc5\xa1panskemu vladanju, ki ga je vodil Viljem I. Oranski.\n_START_SECTION_\nUni\xc4\x8denje in obnova\n_START_PARAGRAPH_\n13. avgusta 1695 je francoska vojska, ki ji je zapovedoval francoski mar\xc5\xa1al Fran\xc3\xa7ois de Neufville, vojvoda Villerojski, za\xc4\x8dela bombardirati Bruselj, da bi se sile velike alianse ali augsbur\xc5\xa1ke lige umaknile in ne bi ve\xc4\x8d oblegale francoske pokrajine Namur, kar je zdaj ju\xc5\xbena Belgija. Francozi so s topovi in mo\xc5\xbenarji brezobzirno bombardirali v glavnem mestno jedro in zravnali z zemljo ve\xc4\x8dino Velikega trga in okoli\xc5\xa1kega mesta. Ostali so le kamnita lupina mestne hi\xc5\xa1e in nekaj drobcev drugih stavb. Da je mestna hi\xc5\xa1a pre\xc5\xbeivela, je ironi\xc4\x8dno, saj je bila glavna tar\xc4\x8da topni\xc5\xa1kega ognja._NEWLINE_Trg so v naslednjih \xc5\xa1tirih letih ponovno zgradili mestni cehi. Mestni svetniki in guverner Bruslja so zahtevali, da se njihovi na\xc4\x8drti predlo\xc5\xbeijo organom v odobritev. To je pripomoglo k izjemno usklajenemu na\xc4\x8drtu za obnovo Velikega trga kljub navidezni kombinaciji gotike, baroka in sloga Ludvika XIV._NEWLINE_V naslednjih dveh stoletjih je bil trg ve\xc4\x8dkrat mo\xc4\x8dno po\xc5\xa1kodovan. V poznem 18. stoletju so brabantski revolucionarji opusto\xc5\xa1ili Veliki trg, uni\xc4\x8dili kipe plemstva in simbole kr\xc5\xa1\xc4\x8danstva.  Cehovske hi\xc5\xa1e je zasegla dr\xc5\xbeava in jih prodala. Postale so zanemarjene, bile so v slabem stanju s svojimi poslikanimi fasadami, \xc5\xa1tukom in po\xc5\xa1kodovane zaradi onesna\xc5\xbeenja._NEWLINE_V poznem 19. stoletju se je prebudila ob\xc4\x8dutljivost za vrednost dedi\xc5\xa1\xc4\x8dine stavb \xe2\x80\x93 prelomnica je bila ru\xc5\xa1enje cehovske hi\xc5\xa1e \xc3\x89toile leta 1852. Pod upravo \xc5\xbeupana Karla Bulsa so bruseljske oblasti vrnile Velikemu trgu nekdanji sijaj z rekonstruiranimi ali obnovljenimi stavbami. Leta 1856 je bila v sredi\xc5\xa1\xc4\x8du trga postavljena veli\xc4\x8dastna fontana ob 25. obletnici kralja Leopolda I. Leta 1860 jo je zamenjal vodnjak s kipoma Egmondskega in Hornskega grofa pred kraljevo hi\xc5\xa1o, ki je bil kasneje premaknjen na trg Mali Sablon (Petit Sablon). 30 let pozneje, v obdobju zlatih \xc4\x8dasov (Belle \xc3\x89poque), je bil na tem mestu zgrajen glasbeni paviljon._NEWLINE_Leta 1885 je bila med sre\xc4\x8danjem na Velikem trgu ustanovljena belgijska laburisti\xc4\x8dna stranka (POB-BWP), prva socialisti\xc4\x8dna stranka v Belgiji.\n_START_SECTION_\n20. in 21. stoletje\n_START_PARAGRAPH_\nNa za\xc4\x8detku prve svetovne vojne, ko so begunci preplavili Bruselj, je bil Veliki trg poln voja\xc5\xa1kih in civilnih \xc5\xbertev. Mestna hi\xc5\xa1a je bila zasilna bolni\xc5\xa1nica. 20. avgusta 1914 ob 14. uri je Veliki trg zasedla nem\xc5\xa1ka vojska in postavila poljske kuhinje. Okupatorji so razobesili nem\xc5\xa1ko zastavo na levi strani Mestne hi\xc5\xa1e. _NEWLINE_Veliki trg je nadaljeval vlogo trga do 19. novembra 1959 in se \xc5\xa1e vedno v nizozem\xc5\xa1\xc4\x8dini imenuje Velika tr\xc5\xbenica ali Grote Markt. Mesto je zdaj izredno privla\xc4\x8dno za turiste. Sosednje ulice \xc5\xa1e vedno ka\xc5\xbeejo zna\xc4\x8dilnosti obmo\xc4\x8dja, imenovanega po prodajalcih masla, sira, rib, premoga in podobno. Leta 1990 je trg postal del velikega obmo\xc4\x8dja za pe\xc5\xa1ce v sredi\xc5\xa1\xc4\x8du Bruslja ._NEWLINE_Veliki trg je bil leta 1998 vpisan na Unescov seznam svetovne dedi\xc5\xa1\xc4\x8dine. Ena od hi\xc5\xa1 je bila v lasti pivovarskega ceha in je zdaj sede\xc5\xbe pivovarskega muzeja._NEWLINE_Leta 2010 je bil razgla\xc5\xa1en za najlep\xc5\xa1i trg v Evropi. Na nizozemski spletni strani so uporabniki ocenjevali razli\xc4\x8dne trge po Evropi. Rde\xc4\x8di trg v Moskvi in Stanislavov v Nancyju v Franciji  sta bila na drugem in tretjem mestu.\n_START_SECTION_\nKraljeva hi\xc5\xa1a\n_START_PARAGRAPH_\n\xc5\xbde v 12. stoletju je bila kraljeva hi\xc5\xa1a lesena stavba, v kateri so prodajali kruh, zato se je ime ohranilo v nizozem\xc5\xa1\xc4\x8dini Broodhuis._NEWLINE_Prvotno stavbo je v 15. stoletju zamenjala kamnita stavba, v kateri so bile upravne slu\xc5\xbebe brabantskega vojvode._NEWLINE_V 16. stoletju je Karel V. naro\xc4\x8dil, da se obnovi v poznem gotskem slogu, zelo podoben tistemu, ki ga lahko vidimo danes, \xc4\x8deprav brez stolpov ali galerij._NEWLINE_Zaradi \xc5\xa1kode, ki jo je s\xc4\x8dasoma utrpela, \xc5\xa1e posebej med bombardiranjem leta 1695, jo je leta 1873 arhitekt Victor Jamaer obnovil v neogotskem slogu._NEWLINE_Stavba, katere notranjost je bila prenovljena leta 1985, je od leta 1887 sede\xc5\xbe Mestnega muzeja Bruslja.\n_START_SECTION_\nCvetli\xc4\x8dna preproga\n_START_PARAGRAPH_\nVsaki dve leti v avgustu je nekaj dni na Velikem trgu ogromna cvetli\xc4\x8dna preproga. Milijoni barvitih begonij so postavljeni v vzorcih, ki pokriva celotno 24 metrov krat 77 metrov veliko povr\xc5\xa1ino. Prva cvetli\xc4\x8dna preproga je bila narejena leta 1971. Zaradi svoje priljubljenosti se je tradicija nadaljevala, saj je cvetli\xc4\x8dna preproga pritegnila veliko turistov.\n_START_SECTION_\nOmmegang\n_START_PARAGRAPH_\nV za\xc4\x8detku julija se na Velikem trgu odvija Ommegang, ena najve\xc4\x8djih zgodovinskih predstav v Evropi._NEWLINE_Izvirno je bila to najve\xc4\x8dja procesija v Bruslju enkrat letno v nedeljo pred binko\xc5\xa1tmi. Od leta 1930 se je spremenil v zgodovinsko ponovno vstopanje cesarja Karla V. in njegovega sina Filipa v Bruselj leta 1549.  Danes je dvakrat letno, na prehodu junija v julij. Dogodek pripravlja zdru\xc5\xbeenje mesta Bruselj, Ommegang Oppemi Bruxellensis.\n_START_SECTION_\nV popularni kulturi\n_START_PARAGRAPH_\nDruga in tretja serija BBC-jeve televizijske serije Secret Army sta bili posneti tukaj v letih 1978 in 1979, posebej okoli stavbe, ki je zdaj restavracija Maxim.'